Ansar al-Sunna Msumbiji
Sababu kuu ya kufaulu kwa uasi huo ni hali tata ya uchumi kwenye mkoa wa Cabo Delgado. Tofauti na Msumbiji kwa jumla, wenyeji wengi ni Waislamu na mkoa huo haujaona uwekezaji mkubwa kutoka serikali kuu. Maafisa wa serikali walionekana kama wanatafuta rushwa. Makambi ya makampuni ya kigeni yanayotafuta gesi na madini yalianzishwa lakini hayakuleta bado faida kwa wenyeji. Kuna taarifa kuwa polisi na wanajeshi wa serikali waliwatenda wenyeji kwa ukali pamoja na kuua vijana hovyo baada ya kushambuliwa na wanamgambo wa Ansar al-Sunna, hali iliyofanya wengine kujiunga nao.